**Johannes Brassart**, tamén coñecido como **Jean Brasart**, nado arredor de 1400 finado a finais de outubro de 1455, foi un compositor e cantante francoflamengo do Renacemento pertencente á chamada escola de Borgoña. Só se conserva música sacra da súa autoría, toda ela representativa do estilo vixente a principios do século XV.

Traxectoria
-----------

Dáse como moi probable que Brassart nacese na cidade actualmente francesa de Law, na rexión de Alsacia, aínda que en data incerta. Entre 1422 e 1431 frecuentou a igrexa de San Xoán Evanxelista en Liexa, onde traballou como acompañante vocal. A mediados da década de 1420 visitou Roma, cidade na que se estableceu cara a 1431, empregado na capela papal como cantante e probablemente como compositor. A súa participación no coro foi contemporánea ás de Arnold de Lantins e Guillaume Dufay.

Durante esta época, Brassart compuxo os motetes *O flos fragrans*, que se popularizou ao momento de aparecer en varios manuscritos dese tempo, e *Te dignitas presularis*.

En 1432 Brassart viaxou a Basilea, para actuar como cantante na capela municipal, e dous anos despois o emperador Sexismundo empregouno como reitor da capela, posto que ocupou ata 1443. En 1445 volveu a Liexa, onde obtivo un posto na Igrexa de San Paulo. Un escrito do 22 de outubro de 1455 pedindo súplicas pola súa alma permite datar o seu falecemento neses días.

Obra
----

A música que se conserva deste período é escasa, e moitos arquivos de Liexa resultaron destruídos cando Carlos o Temerario saqueou a cidade en 1468. Con todo, algunhas obras de Brassart consérvanse, entre elas 11 motetes, 8 introitos e varios movementos de misas.

As súas composicións son típicas do estilo temperán da escola de Borgoña e inclúen técnicas isorrítmicas e de fauxbourdon, así como a habitual *cadenza borgoñesa.* Utilizou tamén adoito a técnica do *cantus firmus* e, polo xeral, escribiu as melodías na voz aguda.

Os seus introitos atópanse entre os exemplos de polifonía máis antigos coñecidos para esta sección da liturxia.

Discografía
-----------

* *Arnold de Lantins: Missa Verbum Incarnatum*. Capilla Flamenca, Psallentes. (Ricercar CD RIC 207). Contén o motete *Ave Maria*, de Johannes Brassart.

Notas
-----

1. ↑  *Johannes Brassart*. En *Allmusic.com*
2. ↑  *Johannes Brassart*. En *Enciclopedia Larousse* en liña. *(En francés)*
3. ↑  Falso bordón *(Faux-bordon)*: frecuente paralelismo 6-3 en dúas voces que cantan sobre a melodía na voz de tenor.
4. ↑  Cadencia baixo terceira.

Véxase tamén
------------

Bibliografía
* Mixter, Keith E. "Johannes Brassart". En *New Grove Dictionary of Music and Musicians*. Ed. Stanley Sadie. Macmillan. Londres, 2001.
* Reese, Gustave. *Music in the Renaissance.* W. W. Norton, 1954. [ISBN 0-393-09530-4]
* Wright, Peter. "Johannes Brassart". En *Grove Music Online.* Ed. L. Macy.

### Ligazóns externas

* Partituras de Johannes Brassart en *International Music Score Library Project*.
* Partituras de Johannes Brassart en *Choral Public Domain Library*.
* Interpretacións de diversas obras de Brassarts en Youtube.

|  |  |
| --- | --- |
| Control de autoridades | 
* Wd: Q1924612
* WorldCat
* VIAF: 66666451
* ARLIMA: 11225
* BNE: XX1540050
* BNF: 14039253n
* CERL: cnp00424954
* CPDL: ID
* DeutscheBio: 120997118
* Discogs: 3678253
* Europeana: ID
* FAST: 375264
* GND: 120997118
* IMSLP: ID
* ISNI: 0000 0001 0911 1055
* LCCN: n96051441
* MusicBrainz: ID
* NKC: jx20100412006
* NTA: 129800791
* openMLOL: 54712
* SUDOC: 114144613

 |